Σύμφωνα με πληροφορίες του πρακτορείου Anadolu, επανέλαβε το Σάββατο ότι θα ανοίξει τα σύνορα προς την Ευρώπη για τους Σύρους πρόσφυγες, σημειώνοντας ότι η Άγκυρα δεν μπορεί να επωμιστεί μόνη της μια ακόμη ενδεχόμενη μεταναστευτική ροή από τη Συρία. Δήλωσε πως υπάρχει μια «νέα μεταναστευτική απειλή» από την συριακή επαρχία Ιντλίμπ κατά μήκος των τουρκικών συνόρων, ζητώντας από την Ευρωπαϊκή Ένωση να χορηγήσει επαρκή οικονομική βοήθεια.

«Είτε θα μοιραστείτε αυτό το βάρος, είτε θα ανοίξουμε τα σύνορα», τόνισε ο Ερντογάν και υποστήριξε πως η ΕΕ δεν έχει εκπληρώσει πλήρως τις υποσχέσεις της για παροχή οικονομικής βοήθειας, με βάση τη συμφωνία Άγκυρας – Βρυξελλών του 2016. Σύμφωνα με τον πρόεδρο της Τουρκίας, η χώρα του έχει δαπανήσει 40 δισεκατομμύρια δολάρια για τους Σύρους, ενώ η ΕΕ τους έχει προσφέρει 3 δισεκατομμύρια.

Σημειώνεται πως την Παρασκευή ο αντιπρόεδρος της τουρκικής κυβέρνησης, Ουάτ Οκτάι, δήλωσε ότι η Άγκυρα δεν μπορεί να σηκώσει το βάρος της προσφυγικής κρίσης, λόγω των 3,5 εκατομμυρίων προσφύγων που φιλοξενεί ήδη και όσων αναμένεται να εισρεύσουν στο έδαφός της όσο συνεχίζονται οι συγκρούσεις στην επαρχία Ιντλίμπ της Συρίας.

«Η ΕΕ πρέπει να λάβει το μήνυμα. Η Τουρκία δεν μπορεί ούτε πρόκειται να φιλοξενήσει άλλους πρόσφυγες που προέρχονται από την Ιντλίμπ. Η Ευρώπη πρέπει να αντιμετωπίσει την κατάσταση που έχει δημιουργηθεί», ανέφερε ο αντιπρόεδρος της τουρκικής κυβέρνησης. Σημειώνεται ότι η Τουρκία απαιτεί τη δημιουργία «ζώνης ασφαλείας» στα σύνορα με τη Συρία, τον έλεγχο της οποίας θα αναλάβουν οι τουρκικές δυνάμεις ασφαλείας.

Υπενθυμίζεται πως την Παρασκευή ο πρωθυπουργός της Ολλανδίας, Μαρκ Ρούτε, δήλωσε ότι «η δυσαρέσκεια της Τουρκίας σχετικά με τη συμφωνία της με την ΕΕ που αφορά το ζήτημα των προσφύγων πρέπει να γίνει αντικείμενο διαπραγμάτευσης». Ωστόσο, υπογράμμισε πως η ΕΕ έχει ανταποκριθεί στους όρους της συμφωνίας, δίνοντας οικονομική και τεχνική βοήθεια στην Τουρκία.